1. Tul dawn l-aħħar snin dan il-Gvern irnexxilu jżomm lill-poplu tiegħu protett mit-tempesti ekonomiċi li għaddejjin madwar id-dinja. Il-Gvern għandu fuqu diversi responsabbiltajiet li mhux faċli jiġu esegwiti fil-bnazzi, aħseb u ara fil-maltemp. Biss, dawn id-dmirijiet baqgħu jiġu esegwiti u l-persuni li jgħixu f'dawn il-gżejjer mhumhiex għaddejjin minn dak li qed ibatu minnu oħrajn. Meta tagħti ħarsa madwarek, fil-Mediterran issib li kemm fuqna kif ukoll taħtna, ħlief inkwiet ma hemmx. Il-finanzi tal-pajjiżi ġirien tagħna m'huma tajba xejn u qed ikollhom effetti negattivi fuq il-bnedmin. 2. Iċ-ċittadini ta' pajjiżi oħra jafu l-kriżi finanzjarja xi tfisser. Diversi tilfu l-impjieg, oħrajn għalqu n-negozju, tilfu djarhom u sabu ruħhom f'diffikultajiet kbar. F'pajjiżna l-effett ma kienx dan. Kellna kumplikazzjonijiet, imma f'dawn is-snin irnexxielna nibdlu dak li deher iswed fi griż. Il-ħolqien tal-impjiegi ma waqafx, bħal ma waqafx anqas it-tkabbir ekonomiku tagħna. Irnexxielna, b'diffikultajiet kbar, inżommu l-finanzi tal-Istat għaddejjin sabiex is-servizzi kollha li jingħataw ma twaqqfux. Jekk popli oħra raw żidiet fl-ispejjeż għall-istudenti universitarji, aħna bqajna minflok inħallsu l-istipendji. Jekk ħaddieħor qata' u naqqas il-pensjonijiet, aħna rajna kif nistgħu nżiduhom. 3. Nittama li f'dan il-poplu jkun hemm iktar persuni li jgħarfu f'kemm dan il-Gvern mexa u għadu qiegħed jimxi bilgħaqal. Nittama li l-maġġoranza qegħa tifhem li l-kriżi finanzjarja neħħiet il-gvern fil-Greċja u fl-Italja u fi żmien ġimgħa, anke fi Spanja. Berlusconi, Papandreou u Zapatero (l-idolu antik tal-Oppożizzjoni) ser jispiċċaw. Il-kriżi ekonomika qegħda ġġib magħha waħda politika li qed tkompli tibgħat ir-reġjun lura fil-miri li għandu jilħaq. M'hemmx dubju li din hija sitwazzjoni komplikatissima – waħda li lilna sejra tkompli tolqotna u żżidilna fl-isfidi li rridu naffrontaw. 4. Il-Ministru tal-Finanzi Tonio Fenech għandu quddiemu xenarju xejn pjaċevoli meta jiġi biex iħabbar il-miżuri ekonomiċi għas-sena li ġejja. Id-diskors li għada filgħaxija ser ikun qiegħed jagħmel mhux ser ikun faċli. F'dawn is-snin li għaddew, fl-2008, fl-2009 u fl-2010 diġà rajnieh jaffronta bi kwantità ta' miżuri dak li kien ġie fuqna u dak li stajna nipprevedu. Dan huwa r-raba' Budget tiegħu, però rridu naċċettaw li ser ikollu ferm iktar kumplikazzjonijiet. 5. Il-parti ta' fuq tal-Mediterran hi mod u dik ta' isfel mod ieħor. Ix-xatt l-ieħor għadu ħiereġ minn kumplikazzjonijiet oħra. It-Tuneżija, fejn fortunatament saru l-elezzjonijiet, il-Libja li spiċċat bi gwerra ċivili u l-Eġittu li sejra lejn elezzjonijiet għadhom ma qabbdux il-magna ekonomika tagħhom. Il-kummerċ, li magħhom kien ta' ċertu livell, issa waqaf kompletament. Għad fadlilhom biex jerġgħu jiġu għal dak li kienu u fadlilhom ferm iktar biex jidħlu fil-livelli għola ta' fejn irriduhom. Dan qiegħed jeffettwa iktar u iktar il-kummerċ fil-Mediterran u huwa ċar li dan kellu l-effetti negattivi tiegħu. Min għadu m'huwiex konxju biżżejjed ta' dan naħseb li hemm bżonn li jagħraf sewwa fejn qegħdin u jirrikonoxxi l-isforzi u r-riżultati li laħaq dan il-Gvern. 6. Għada u fil-jiem ta' wara ser ikun hemm min jipprova jnessi lill-poplu dawn il-fatti, minn dan l-istat tal-affarijiet. Ser ikun hemm żgur attentati li jċekknu ħidmietna, ser ikollna proposti lihuma maqtugħa mid-dinja. Id-diskors fl-arja mhux ser jonqos. L-isforzi tal-Ministru tal-Finanzi ser ikun hemm min jipprova jċekkinhom, biss min hu konxju tas-sitwazzjoni kkumplikatissima li għandna jagħraf il-kontra. Jagħraf li mal-instabilità ekonomika issa żdiedet b'iktar piż dik politika. F'dawn l-erba' Budgets, il-Ministru rnexxielu jmexxi 'l quddiem il-finanzi tal-pajjiż u fejn ħaddieħor qiegħed fi kriżijiet kbar, aħna bqajna għaddejjin mexjin 'il quddiem.
Sitwazzjoni komplikatissima